Í byrjun liðinnar viku hinn 6. janúar , var borinn til grafar náinn samstarfsmaður minn og vinur , Jónas Sigurður Magnússon . Hann var fæddur 3. ágúst 1955 og lést 20. desember 2019 . Hann var því aðeins 64 ára þegar hann lést . Eftirfarandi minningargrein mín um Jónas birtist í Morgunblaðinu laugardaginn 11. janúar : Það voru mér sorgartíðindi að fregna andlát vinar míns Jónasar Magnússonar . Ég vissi af alvarlegum veikindum hans , en engu að síður var ég ekki , fremur en svo margir aðrir , undir það búinn að taka þessari harmafregn . Leiðir okkar Jónasar lágu saman á vettvangi BSRB . Reyndar kynntumst við að einhverju marki á stundu þegar hreint ekki var útséð um það hvort leiðir okkar myndu yfirleitt liggja saman eða sitt í hvora áttina eins mótsagnakennt og það nú hljómar . Þannig var að á tíunda áratug síðustu aldar íhuguðu samtök lögreglumanna , sem reyndar þau höfðu gert fyrr og svo aftur síðar , að ganga úr BSRB , þannig að þau stæðu utan heildasamtaka . Efnt var til funda um land allt og málin rædd í þaula . Niðurstaða lögreglumanna varð sú að fara hvergi . Þarna kynntist ég Jónasi , í maraþonumræðu , af hans hálfu alltaf málefnalegri og yfirvegaðri . Ef það væri rétt að segja að Jónas hafi þarna uppgötvað BSRB þá var það líka gagnkvæmt , að BSRB uppgötvaði Jónas Magnússon . Á komandi árum var hann ítrekað valinn til vandasamra verka fyrir hönd heildarsamtakanna . Hann bar ábyrgð á fjármálum sem gjaldkeri BSRB um margra ára skeið og hann gegndi lykilhlutverki í orlofsbyggðum bandalagsins . Í þessum trúnaðarstörfum var hann vakinn og sofinn . Lagði hann oft mikið á sig til að sinna skyldum sínum og þá langt umfram það sem flestir menn hefðu gert . Ekki síst átti þetta við í verkefnum sem tengdust orlofsbyggðunum . Ég þekki það vel til verka Jónasar Magnússonar , sem formaður BSRB á þessum árum , að ég veit betur en flestir , hve mikið samtökin eiga honum að þakka . Jónas tók einarða afstöðu til þeirra álitamála sem upp komu en það vissu allir og fundu að afstaða hans byggðist jafnan á rökum og svo einnig sanngirni . Þetta varð til þess að Jónas naut víðtæks stuðnings innan BSRB og var treyst af félögum sínum . Á þessari stundu er það þó vináttan sem er mér efst í huga . Nönnu , börnum , tengdabörnum og barnabörnum sendi ég innilegar samúðarkveðjur á erfiðri stundu . Megi minningarnar um góðan dreng lifa og ylja ykkur um ókominn tíma . Ögmundur Jónasson , fyrrverandi formaður BSRB .